Újra kell értékelnünk Európa szerepét az új világban — Metsola beszéde az uniós 
vezetőkhöz 


Roberta Metsola, az Európai Parlament elnöke a következő nyilatkozatot tette az 
Európai Tanács csütörtökön, Versailles-ban (Franciaország) tartott informális ülésén. 


Tisztelt Elnök urak! 
Tisztelt Miniszterelnök urak! 
Tisztelt barátaim! 


Soha nem jártam Mariupolban, a város nevét azonban soha nem fogom elfelejteni. Egy 
szülészeti osztály és egy gyermekkórház bombázása egészen aljas cselekmény. Embertelen 
cselekedet, amely jól mutatja a minket érő fenyegetés jellegét. 


Putyin ukrajnai inváziója felszámolta a békét, amelyben már régóta élünk Európában. Mindent 
megváltoztatott, valószínűleg örökre. Es válaszlépésünknek arányban kell állnia ezzel a 
kollektív biztonságunkat veszélyeztető komoly, valós és egyre erősebb fenyegetéssel. 

Ujra kell értékelnünk Európa szerepét ebben az új világban. 


Először is sürgősen fokozni kell a védelembe és az innovatív technológiákba való 
beruházásainkat, és folytatni kell a valódi biztonsági és védelmi unió kiépítését. Amely 
proaktív, rugalmas, agilis és reziliens. Olyan, amely képes felvenni a harcot az új 
fenyegetésekkel szemben. Ez azt jelenti, hogy a beszéd helyett most cselekednünk kell, és meg 
kell reformálnunk az állandó strukturált együttműködést. 


Ez a nemzeti költségvetések növelését és közös uniós költségvetésünk intelligens 
felhasználását feltételezi annak biztosítása érdekében, hogy a képességekre irányuló 
igényekhez szükség esetén kollektív finanszírozást lehessen hozzárendelni. 


Az uniós költségvetés a szolidaritás és a kohézió megerősítésének kulcsfontosságú eszköze. 


Túl kell lépnünk az Európai Védelmi Alapon, és az uniós költségvetést biztonság- és 
védelempolitikánk szolgálatába kell állítanunk, ha azzal hozzáadott értéket lehet teremteni. A 
költségvetést fel kell használnunk a stratégiai iránytű végrehajtására és a védelmi unió 
megvalósítására. 


A Védelmi Ügynökséget és a helyszínen tevékenykedő egyéb uniós ügynökségeket be kell 
vonni az uniós költségvetés égisze alá. A további tabudöntések és az erősebb európai védelem 
kiépítésének módjait keresve újra meg kell vizsgálnunk ezt a lehetőséget. 


Másodszor, meg kell kétszereznünk erőfeszítéseinket a Kremltől való energiafüggőségünk 
csökkentése érdekében. 


Közvetlen célunk az energiabiztonság kell legyen. Biztonságot a sokféleség — 
energiaforrásaink, beszállítóink és ellátási útvonalaink sokfélesége — nyújt. 


A jelenlegi válság idején nem szabad megfeledkeznünk arról, hogy az energia politikai kérdés, 
ahogy mindig is az volt. Oroszország évek óta tudja ezt. 
Itt az ideje, hogy az Unió egyértelmű üzenetet küldjön az alábbiak révén: 


- az orosz exporttermékek, többek között a gáz, az olaj és a szén behozatalának 
korlátozása; 

- az orosz energetikai vállalkozásoknak kiadott valamennyi tanúsítvány felülvizsgálata; 
- a gáztárolási lehetőségek vizsgálata, közös gázbeszerzés, közös finanszírozási 
rendszerek; 

- az alacsony szén-dioxid-kibocsátású és megújuló energia részarányának növelése az 
energiamixünkben az , Irány az 55%!” intézkedéscsomag gyorsabb végrehajtása révén. 


Azt kell célként kitüznünk, hogy a jövőben egyáltan ne vásároljunk gázt Oroszországból. Ez 
egy ambiciózus terv, de mindenképpen szükség van rá. 


Az Európai Parlament határozottan kiállt a megújuló energiával kapcsolatos célkitűzések, a 
tagállamok közötti összeköttetések javítása, tárolókapacitásunk növelése és az egyetlen 
szolgáltatótól való függőség csökkentése mellett. Ezek az intézkedések segíthetik az EU-t 
abban, hogy kiváltsa az orosz gázt, és 2030-ig gyorsan növelje saját energiaforrásaink 
részarányát. Egyértelmű, hogy ambiciózus éghajlat-politikai céljaink elérése érdekében át kell 
térnünk a fosszilis tüzelőanyagokról a fenntarthatóbb és tiszta energiaforrásokra, a megújuló 
energiákra, a hidrogénre, de a biztonságos és korszerű nukleáris energiára is. 


Az elsődleges cél az, hogy ne kényszerüljünk az Ukrajnára hulló bombák finanszírozására. 


Meg kell vizsgálnunk a növekvő energiaárakat és azt, hogy milyen lépéseket lehet tenni 
hatásainak enyhítésére. 


Képesnek kell lennünk arra is, hogy elmagyarázzuk ezeket a lépéseket polgárainknak. Ebben 
az esetben is különösen számíthatnak az Európai Parlamentre és képviselőinkre Európa 
üzenetének terjesztésében. 


Harmadszor, többet kell beszélnünk az élelmezésbiztonságról. Ennek az Európa stratégiai 
autonómiájáról szóló megbeszéléseinknek is szerves részévé kell válnia. Ellátási láncainknak 
tisztábbá és erősebbé kell válniuk. 


Negyedszer, az európai koordináció, szolidaritás és egység terén eddig tapasztaltak példa 
nélküliek, és a jövőben is ezt az irányt kell követnünk. 


A tagállamok igyekeznek több mint 2 millió ukránt befogadni közösségeinkbe és 
családjainkba. A súlyos szankciókat gyakorlati szolidaritással kötöttük össze, ami lehetővé 
tette, hogy az ukránok egyszerűen bejussanak az európai otthonokba és szívekbe. Európa a 
legjobb arcát mutatja. 


Fellépéseink összhangban vannak törekvéseinkkel. Ukrajnának támogatást, fegyvereket és az 
európai perspektíva lehetőségét biztosítottuk, az Unióhoz való csatlakozási kérelmük révén 
reményt adva nekik arra, hogy meg tudják szilárdítani európai jövőjüket. Emellett többet kell 
tennünk a szomszédos országok megsegítése érdekében is, és ennek ki kell terjednie Moldovára 
és Grúziára is. 


Nem hagyhatjuk magára Ukrajnát! Tisztában vagyok azzal, hogy az asztal körül mindannyian 
személyes elkötelezettséget vállalunk arra, hogy ez nem történik meg. Putyin szinte 
ugyanolyan módon becsülte alá elszántságunkat, mint ahogy alábecsülte az ukránok ellenálló 
képességét és ellenállását. 


Ellenálló képességük mindannyiunk számára példaként kell szolgáljon. Tudjuk, hogy Putyin 
nem fog megállni Kijevben, ahogy nem állt meg a Krímben sem. Az általa Szíriában 
tökéletesített taktikákat most Európában alkalmazza. Helyesen tesszük, ha arra törekszünk, 
hogy ez a legköltségesebb tévedése legyen, amit valaha is elkövetett. 


Szankcióinknak továbbra is keménynek kell maradniuk. A Kreml oligarcháitól meg kell 
tagadni azt a kényelmet, amelyhez Európában hozzászoktak. Vállalkozásainknak nem szabad 
többé Oroszország irányába növekedniük. Ebben nagy szerepet játszik a közvélemény 
nyomása, de készen kell állnunk arra is, ha ez meggyengül. Ugyanakkor biztosítani kell, hogy 
a kriptovaluták és az új pénzügyi technológiai eszközök se jelenthessenek kibúvót. 


Kárt kell okozni Putyinnak, és készen kell állnunk arra, hogy magunknak is kárt okozzunk — 
de ez egy olyan költség, amelyet az európai történelem e fordulópontján viselnünk kell, és azt 
gondolom, hogy az emberek hajlandóak megfizetni ennek az árát. 


Mivel Putyin háborújának költsége érinti közösségeinket, készen kell állnunk arra, hogy 
megerősítsük Európa gazdasági alapjait. Ez szerkezetátalakítást jelent, és azt, hogy újra kell 
indítani a kutatásba és a nyersanyagokba történő beruházásokat — ezért is oly fontos a Bizottság 
által javasolt, csipekről szóló európai jogszabály —, de azt is, hogy segítséget kell nyújtani 
azoknak a vállalkozásoknak, amelyektől elvárjuk, hogy elforduljanak Oroszországtól, és fel 
kell gyorsítanunk a digitális és zöld átalakulást. Zöld megállapodásunk ugyanolyan mértékben 
szól az éghajlatról, mint a biztonságról. Globális szinten is együtt kell működnünk annak 
érdekében, hogy digitális autonómiánk megőrzése érdekében biztosítsuk a demokratikus 
szövetséget. 


Engedjék meg, hogy az előttünk álló információs háborúról is szóljak. Amellett, hogy meg kell 
erősítenünk kibervédelmünket, továbbra is fel kell lépnünk azzal a narratívával szemben, mely 
szerint a Putyinnal való szembenállás valamiképpen Oroszország ellen fordítaná Európát. A 
Putyinnal szemben a bebörtönzés veszélye ellenére is kiálló oroszok hozhatnak változást ezen 
a téren. Ők állnak a történelem jó oldalán. A mi oldalunkon. 


Végezetül egyértelműen ki kell mondanunk: Az, amit Putyin és Lukasenka Ukrajnában művel, 
bűncselekmény. Háborús bűncselekmény. Veszélyezteti a demokratikus világrendet, és ha 
eljön az ideje, a nemzetközi büntetőbíróságon kell felelősségre vonnunk az elkövetőket. Ez 
lesz a végső győzelem Ukrajna népe, a jogállamiság és a szabályokon alapuló életmódunk 
számára. 


Köszönöm a figyelmet! 


